
Styrings- og ledelsesstruktur ved Universitetet i Tromsø 

Innledning

Kirke-, utdannings- og forskningskomiteen avga sin innstilling til Lov om universiteter og høyskoler 10. februar 2005 til Odelstinget (Innst. O. nr. 48 (2004-2005)). Lovforslaget er blant annet en oppfølging av Stortingets vedtak i Innst. S. nr. 337 (2000-2001), jf St.meld. nr. 27 (2000-2001) ”Gjør din plikt – krev din rett, kvalitetsreform av høyere utdanning”, der Stortinget ba Regjeringen legge frem forslag til en felles lov for statlige og private høyere utdanningsinstitusjoner. Forslaget til ny lov ble behandlet av Odelstinget 28. februar 2005, og etter planen skal Lagtinget behandle loven 17. mars 2005. Utdannings- og forskningsdepartementet (UFD) tar sikte på å fremme en Kongelig resolusjon om ikrafttredelse av lovendringen kort tid etter at Stortinget har fattet vedtak. Med forbehold om Stortingets behandling, tar UFD sikte på at ny lov kan tre i kraft fra 1. august 2005. 

Universitetsdirektøren vil med dette legge frem en sak for universitetsstyret som omhandler styrings- og ledelsesstruktur på institusjonsnivået, herunder rekrutteringsmåte for rektor. Den omhandler også styrings- og ledelsesstruktur på fakultets- og instituttnivået, herunder rekrutteringsmåte for dekan og instituttleder. Universitetsdirektøren vil i denne saken gi en kort oppsummering av forslag til ny lov når det gjelder styring og ledelse, og redegjøre for Universitetets utfordringer generelt og utfordringer for styring og ledelse spesielt. Deretter vil to ulike modeller for styrings- og ledelsesstruktur presenteres.

I henhold til gjeldende lov om universiteter og høyskoler er det universitetstyret selv som fastsetter virksomhetens interne organisering på alle nivåer, jf. § 4 nr. 4. Denne bestemmelsen er foreslått videreført i den nye loven, jf. § 9-2 nr. 4.

Valg av styrings- og ledelsesstruktur vil kunne avhenge av øvrige organisatoriske aspekter, som f.eks. funksjons- og ansvarsfordelingen mellom ulike nivåer i organisasjonen og/eller inndelingen i enheter (fakulteter, institutter og administrative avdelinger). Universitetsdirektøren mener likevel at diskusjonen må starte et sted for å ha et minimum av oversiktlighet. Dersom alle organisatoriske aspekter skulle diskuteres under ett, er det universitetsdirektørens oppfatning at dette ville gi en svært uoversiktlig diskusjon. Det nevnes også at universitetsstyret har vedtatt at den faglige virksomheten skal være organisert i avdelinger (fakulteter) og grunnenheter (institutter), jf. vedtak i sak S 04-03.

Denne saken vil omfatte fakultetene/NFH og instituttene. Dette er i samsvar med mandatet for prosjektgruppen som ble vedtatt opprettet i sak S 49-04 Ny lov om universiteter og høyskoler – framtidig fakultets- og instituttstruktur – prosjektorganisering og mandat. Når det gjelder de øvrige enhetene, vil universitetsdirektøren nevne at universitetsstyret nylig har vurdert styringsstrukturen ved Universitetsbiblioteket (sak S 35-04), og sentrenes organisering har ved flere anledninger vært utredet (sak S 99-02). I sak S 50-04 ble det vedtatt at U-vetts framtidige oppgaver og organisering skal sees i sammenheng med organiseringen av fakultetene og instituttene. For Tromsø museum vil universitetsdirektøren foreslå at en gjennomgang av Museets oppgaver, funksjon og organisering utsettes til fakultets- og instituttstrukturen er på plass. Først da er det hensiktsmessig å vurdere hvordan en integrasjon/samhandling med de øvrige fagenhetene best kan skje.

Selv om loven fortsatt ikke er endelig behandlet av Stortinget, mener universitetsdirektøren at det er viktig for Universitetet å fastsette styrings- og ledelsesstrukturen nå. Dette henger blant annet sammen med at funksjonstiden for universitetsstyret, herunder rektor og prorektor, utløper 31. juli 2005. I sak S 36-04 Prolongering av dekaner, fakultetsstyrer mv ble funksjonstiden for dekaner, prodekaner, rektor NFH, prorektor NFH, instituttledere og styremedlemmer i fakultets- og instituttstyrer forlenget til 31. juli 2005. Samtidig ble universitetsledelsen gitt fullmakt til å gjøre vedtak som avviker fra dette der det vurderes som nødvendig ut fra individuelle hensyn, og til å kunne forlenge funksjonstiden for styrene ved enhetene under universitetsstyret. Med universitetsstyrets vedtak i denne sak vil Universitetet være i stand til å starte prosessen med få på plass nye styrer på alle nivåer, herunder rekruttering av rektor, prorektor og ledere på fakultets- og instituttnivået.

Valg av styrings- og ledelsesstruktur er en strategisk viktig sak for Universitetet, og det er avgjørende for den videre fremdrift at saken får sin endelige behandling nå. På grunn av korte tidsfrister har det ikke vært tidsmessig mulig å sende denne saken på ordinær høring. Universitetsledelsen har imidlertid avholdt åpent møte den 28. februar 2005 om ny styrings- og ledelsesstruktur ved Universitetet slik at universitetssamfunnet har kunnet gi sine synspunkter og kommentarer til saken. Prosjektgruppens rapport ble gjort tilgjengelig på Universitetets nettsider i forkant av dette møtet. På møtet ble det gitt en kort presentasjon av prosjektgruppens innstilling, og deretter var det åpent for debatt. Det var god deltakelse på møtet, og det ble en engasjert og konstruktiv debatt. I etterkant av møtet har det også vært mulig å komme med skriftlige innspill i forbindelse med styrebehandlingen, og disse vil bli presentert i styremøtet.

Innstilling til ny lov om universiteter og høyskoler – styring og ledelse

Den nye loven vil være en felles lov for statlige og private utdanningsinstitusjoner, og den vil gi et felles rammeverk for institusjonenes virksomhet med hensyn til faglige fullmakter, kvalitetssikring av utdanningstilbud og studentenes rettigheter og plikter. Når det gjelder styring og ledelse for statlige institusjoner, er forslaget til ny lov i store trekk lik dagens lov. Dette gjelder både for styrets ansvar, oppgaver og sammensetning samt rektors og administrerende direktørs rolle og myndighetsområde. Som dagens lov omhandler forslaget til ny lov kun styring og ledelse på det øverste nivået i organisasjonen. Nedenfor gis det en kort oppsummering av lovforslaget når det gjelder styring og ledelse. 

Styret skal være det øverste organet ved institusjonen. Styret har ansvaret for at den faglige virksomheten holder høy kvalitet og for at institusjonene drives effektivt og i overensstemmelse med de lover, forskrifter og regler som gjelder, og de rammer og mål som gis av overordnet myndighet. Alle beslutninger ved institusjonen truffet av andre enn styret, treffes etter delegasjon fra styret og på styrets ansvar. Styret kan delegere avgjørelsesmyndighet dersom ikke annet følger av loven eller andre begrensninger. 

Styret skal trekke opp strategien for institusjonens utdannings-, forsknings- og annen faglig virksomhet og legge planer for den faglige utviklingen i samsvar med de mål som er gitt av overordnet myndighet. Styret skal fastsette mål og resultatkrav og har ansvaret for at institusjonens økonomiske ressurser og eiendom disponeres i overensstemmelse med bestemmelser om dette gitt av overordnet myndighet, og etter forutsetninger for tildelte bevilgninger eller andre bindende vedtak. Styret fastsetter selv virksomhetens interne organisering på alle nivå, og organiseringen må sikre at studentene og de ansatte blir hørt. 

Styret skal ha elleve medlemmer og består av styreleder, tre medlemmer valgt blant ansatte i undervisnings- og forskerstilling, ett medlem valgt blant de teknisk og administrativt ansatte, to medlemmer valgt blant studentene og fire eksterne medlemmer. Styret kan med minst to tredelers flertall fastsette en annen styresammensetning. 

Rektor er styrets leder og har på styrets vegne det overordnede ansvaret for ledelse av institusjonens virksomhet og fører tilsyn med denne. Rektor utpekes ved valg, og både institusjonens ansatte og eksterne kandidater er valgbare som rektor. Den som blir valgt som rektor trer inn i en åremålsstilling hvis ikke hun/han allerede er fast ansatt ved institusjonen. Styret kan med minst to tredelers flertall vedta at rektor skal ansettes på åremål. Rektor vil da tre ut av styret og være daglig leder for institusjonens faglige og administrative virksomhet.

Administrerende direktør er øverste leder for den samlede administrative virksomhet ved institusjonen innenfor de rammer styret fastsetter. Administrerende direktør er sekretær for styret og er ansvarlig for iverksetting av styrets vedtak. Videre er administrerende direktør ansvarlig for at den samlede økonomi- og formuesforvaltningen skjer i samsvar med departementets bestemmelser. 

Tidligere behandling av organisasjons- og styringsstruktur ved Universitetet

De siste årene har universitetsstyret ved flere anledninger behandlet organisasjons- og styringsstruktur ved Universitetet. I 2002 ble lov om universiteter og høgskoler endret slik at styret selv kunne fastsette virksomhetens interne organisering på alle nivåer. Lovendringen, som gav institusjonene utvidete fullmakter, var et resultat av Mjøsutvalgets innstilling, NOU 2000:14 Frihet med ansvar, og Regjeringens oppfølging av denne i St.meld. nr. 27 (2000‑2001) Gjør din plikt – Krev din rett. Departementet ba den gang institusjonene om å gjennomgå organisasjons- og styringsstrukturen. Universitetsstyret behandlet dette i sak S 04‑03 Framtidig organisasjons-, styrings- og ledelsesstruktur ved Universitetet i Tromsø. Her vedtok styret å videreføre dagens organisering i fakulteter og institutt med styringsorganer og valgte ledere. I punkt 10 og 11 i vedtaket heter det:

Universitetsstyret skal i de nærmeste årene særlig vurdere endringer i dagens fakultets- og instituttstruktur, samt organisering av enheter under styret.

Fakultetene bes om å fokusere på aktuelle organisasjonsspørsmål i forlengelsen av de vurderinger som er gitt i dette saksframlegget.

Ved Det humanistiske fakultet ble antall institutt redusert fra tolv til to i 2002. Samme år gjorde Norges fiskerihøgskole vedtak om å slå sammen to institutt. Program for læring og praktisk pedagogikk ble fra 1. januar 2005 slått sammen med Institutt for pedagogikk under Det samfunnsvitenskapelige fakultet, jf. sak S 41-04. For administrasjonen har det vært gjennomført endringer ved Det humanistiske fakultet, Det samfunnsvitenskapelige fakultet, Norges fiskerihøgskole og i Sentraladministrasjonen. 

I sak S 46-04 Oppfølging av forslag til ny lov om universiteter og høyskoler (Ot.prp. nr. 79 (2003-2004)) ble ulike problemstillinger Universitetet, indirekte eller direkte som følge av ny lov, står overfor når det gjelder organisasjons-, styrings- og ledelsesstruktur skissert samt en tidsplan for håndteringen av disse. Styret gjorde slikt enstemmig vedtak:

1. Endringer av styrings- og ledelsesstrukturen vurderes etter at ny lov om universiteter og høyskoler er vedtatt.

2. Det iverksettes en gjennomgang av organisatoriske enheter ved Universitetet med utgangspunkt i problemstillinger skissert i saksfremlegget. Arbeidet organiseres som et prosjekt hvor universitetsstyret fungerer som styringsgruppe. Universitetsdirektøren utpeker prosjektleder. Det legges frem en sak til neste styremøte om prosjektorganisering, herunder deltakelse fra fakultet, institutt og tjenestemannsorganisasjoner.

3. Studieavdelingen og forskningsadministrativ avdeling i sentraladministrasjonen slås sammen. Universitetsdirektøren bes for øvrig om å vurdere videre omorganisering av Sentraladministrasjonen i samsvar med det som fremsettes i saksfremlegget.
Sak S 49-04 Ny lov om universiteter og høyskoler – framtidig fakultets- og instituttstruktur – prosjektorganisering og mandat var en oppfølging av pkt. 2 i vedtaket i sak S 46-04. I sak S 49‑04 gjorde universitetsstyret slikt vedtak:

Det etableres et prosjekt som skal gjennomgå styrings-, organisasjons- og ledelsesstrukturen, og levere anbefaling om framtidig organisasjonsstruktur. Prosjektets mandat og tidsplan er som beskrevet i dette saksframlegget med vedlegg. Prosjektgruppen suppleres med to representanter, den ene oppnevnt av studentstyret den andre av tjenestemannsorganisasjonene.

Prosjektgruppens mandat ble fastsatt slik:

1. Prosjektet skal anbefale og begrunne modeller for styrings- og ledelsesstruktur.

2. Prosjektet skal med utgangspunkt i Universitetets utfordringer og de føringer som ligger i saksframlegget til sak S 49-04 og i sak S 46-04 foreslå modeller for organiseringen av fakultets- og instituttstrukturen. En av modellene som skal utredes nærmere er diskusjonsmodellen i sak S 46-04. 

3. Prosjektet skal foreslå modeller for lederrekruttering på fakultet og institutt. Det må vurderes hvorvidt det – i tillegg til intern rekruttering - også skal rekrutteres eksternt og om stillingen/vervet skal lyses ut eller det er andre måter å fremskaffe eksterne kandidater på (kallelse eller lignende). Prosjektgruppen må vurdere selve måten utvelgelsen av aktuelle kandidater skal skje på, hvem som bør involveres i denne utvelgelsen og hvordan dette kan skje.
Målet for prosjektet er å utrede Universitetets framtidige fakultets- og instituttstruktur, og sette universitetsstyret i stand til å fatte beslutning om den interne organiseringen av fakultetene og instituttene. Dessuten skal prosjektet gjøre det mulig for universitetsstyret å fatte beslutning om ny styrings- og ledelsesmodell i virksomheten. Målet er at den nye organisasjonen skal være på plass til ny lov antas å tre i kraft 01.08.05. 

Prosjektet er organisert med en prosjektgruppe, en referansegruppe og en styringsgruppe. Prosjektgruppen består av dekaner, en representant for studentene og en representant for tjenestemannsorganisasjonene. Referansegruppen består av to studenter, to representanter for tjenestemannsorganisasjonene, to fakultetsdirektører og to instituttledere. Universitetsstyret utgjør styringsgruppen. Prosjektgruppen har delt arbeidet i to faser. Den første fasen fokuserer på styrings- og ledelsesstruktur, og den andre fasen fokuserer på organisasjonsmodeller. Prosjektsgruppen har lagt frem sin rapport med en anbefaling i forhold til styring og ledelse på fakultets- og instituttnivå (vedlegg 1). Det gis en beskrivelse av prosjektgruppens anbefalte modell i denne styresaken. 

Utfordringer for Universitetet 

Universiteter og høyskoler står overfor store utfordringer fremover som følge av økt frihet og ansvar for egen virksomhet med hensyn til strategisk utvikling og ledelse og bedre ressursutnyttelse. Utfordringene er knyttet til å opprettholde og videreutvikle kvalitet i utdanning og forskning, til relevans i forhold til samfunns- og næringsliv, til krav om internasjonaliser​ing både av utdanning og forskning og til konkurranse om studenter, om lærere og forskere og om finansiering. De tradisjonelle institusjonsskillene mellom de statlige høgskolene og universitetene er i ferd med å viskes ut. Universitetene vil få stor konkurranse om både forsknings- og undervisningsbevilgninger fra dagens høgskoler, og da særlig de høgskoler som etter hvert blir akkreditert som universitet. Universitetets evne til omstilling vil være viktig for å møte disse utfordringene.

Utfordringer på forskningssiden:

· Økt konkurranse om forskningsmidler krever at Universitetet 

· legger til rette for deltakelse i større forskningsprosjekter blant annet gjennom samhandling/fleksibilitet i forskningsmiljøene

· bedrer og styrker samspillet med nærings- og arbeidsliv

· arbeider for næringsmessig anvendelse av forskningsresultater

· Økt internasjonalisering krever at Universitetet 

· styrker det internasjonale forskningssamarbeidet

· styrker deltakelsen i prosjekt under EUs sjette rammeprogram

· tar høyde for et mulig europeisk kvalitetssystem for forskning

Utfordringer på undervisningssiden: 
· Økt konkurranse med nasjonale og utenlandske læresteder om studenter krever at Universitetet

· har gode og attraktive studieprogrammer som tilfredsstiller Kvalitetsreformens krav

· kan vise til gode evalueringsresultater både fra studentene og tilsynsmyndigheter (f.eks. NOKUT)

· kan vise til god kvalitetssikring og høg studenttilfredshet

· er en attraktiv samarbeidspartner for etter- og videreutdanning i samfunns- og næringsliv

 

· Økt internasjonalisering krever at Universitetet

· har attraktive samarbeidsavtaler om utveksling og undervisningssamarbeid med internasjonale læresteder

· utvikler ”joint degrees” med prestisjetunge læresteder i utlandet

· legger til rette for og bistår studenter som vil ta deler av en grad i utlandet

Utfordringer på styrings- og ledelsessiden:
· Bedre styring av institusjonen krever at

· styringslinjene går fra universitetsstyret og nedover

· den faglige ledelsen må styrkes og være mer strategisk rettet

· det må være tettere koplinger og raskere vei mellom utrednings-, vedtaks- og iverksettingsfasen

· Bedre endringskompetanse i hele organisasjonen for å oppnå

· en mer robust styringsstruktur for implementering av strategiske vedtak

· en fleksibel organisasjon i forhold til endringer i omgivelsene

· Bedre internt samarbeid, som skal bedre ressursutnyttelsen i forhold til vedtatte strategier
· Økt vekt på resultatorientering i finansieringsordningen stiller større krav til institusjonens samlede ledelse

Departementet uttrykker det slik i forslag til statsbudsjett (St.prp. nr. 1 (2004-2005)): 

For å realisere det potensialet som ligg i Kvalitetsreforma, må vi ha sterke akademiske institusjonar. Dei må ha eit institusjonelt rammeverk, og ei organisering og leiingsstruktur som er robust, og som gir institusjonane tilstrekkeleg endringskompetanse. For å innfri stadig større forventningar frå omgivnadene må dei høgre utdanningsinstitusjonane utvikle ein kultur for læring som legg vekt på kontinuerlig forbetring og utvikling av verksemda.

Universitetsdirektøren vil også vise til at både evalueringer av Universitetet og flere forskningsfaglige evalueringer har anbefalt styrket faglig ledelse ved Universitetet. I rapporten fra den eksterne komiteen ved Institusjonsevalueringen av Universitetet (1999) gis Universitetet et klart råd om å styrke den interne ledelsen ved institusjonen. Universitetet har et forbedringspotensial når det gjelder å prioritere riktig samt implementere strategiene som er fastsatt.
 

I den eksterne komitéens evalueringsrapport heter det blant annet: 

”Komitéen finder det kendetegnende for Universitetet i Tromsø at institutionen har været god til at formulere strategier på en række områder, men derimod ikke så god til at operationalisere og implementere disse. Dette skyldes efter komitéens vurdering delvis at Universitetet i Tromsø, på trods af næsten 30 års virke, grunlæggende anskuer sig selv som en institution under opbygning. Komitéen konstaterer dog at UiTø efterhånden må betragtes som konsolideret og herefter koncentrere sig om den nødvendige prioritering.” 

(…)

”Overordnet mener komitéen at organisationen hidtil har været handlekraftig nok til at imødekomme kravene og udfordringerne, men i en situation hvor knappe ressourcer og øget konkurrence er normen, bliver det stadig vigtigere for virksomheden at fungere og udnytte sine potentialer, I den brydningstid UiTø nu står overfor, bliver det derfor vigtigere at et beslutningsdygtigt styre står sammen med en tilsvarende handlekraftig ledelse. Komitéen finder at UiTø er svag på netop dette område.

Ledelsen skal være stærk nok til at profilere institutionen udadtil, men ligeså vigtigt er det at ledelsen er stærk indadtil for at skabe et godt samarbejde og udvikle virksomheden i overensstemmelse med formålene. En af årsagerne til at ledelsen fremstår svag – i lys af de opgaver den står overfor – er, vurderer komitéen, at ledelsen er delt mellem en rektor og en direktør. Komitéen er opmærksom på at den delte ledelse besværliggør en tydelig ledelse, og finder at rektor og direktør på den baggrund har gjort et betydelig arbejde. For at skabe en stærkere ledelse mener komitéen dog at UiTø kan drage nytte af erfaringerne i eksempelvis Holland, Storbritannien og USA hvor man ansætter akademikere med forskerbaggrund og lang ledelseserfaring som øverste ledere på universiteterne.”

Om Universitetets forbedringspotensiale når det gjelder å prioritere, uttaler den eksterne evalueringskomitéen blant annet:

”Komitéen finder at strategierne for forskningen er både relevante og nødvendige, men understreger vigtigheden af at disse strategier må konkretiseres og implementeres for at have en funktion, ligesom en prioritering af de forskellige forskningsområder er nødvendig. Dette er endnu ikke sket på UiTø, og derfor ligger den største udfordring faktisk i at implementere de strategier som allerede er udarbejdet, snarere end at udarbejde nye strategier.”

(…)

Et velfungerende universitet skal selvfølgelig fokusere på oprettelsen af nye fag m.m., men i lige så høj grad kunne prioritere det eksisterende og nedlægge fag eller områder hvis det viser sig at der er behov herfor.

Mangel på evne til å prioritere kommer også frem i Utdanningsmeldingen for Universitetet i Tromsø 2003/2004. I pkt. 7.1 om sammensetningen av programporteføljen går det fram at antallet studietilbud øker. I studieåret 2003/2004 hadde Universitetet i alt 93 studieprogram. Studieåret etter var antallet 99, og for perioden 2005/2006 er hele 109 studieprogram godkjent av styret (sak S 58‑04). I utdanningsmeldingen heter det: 

”Majoriteten av nye studietilbud opprettet etter 2003 er ikke nye fag, men nye program/studier med tilnærmet samme faglige innhold som tidligere fagstudier. Ei rekke program har også få studenter og sliter med rekrutteringa. (…) I stedet for å bidra til å rekruttere studenter utenfra i konkurranse med andre institusjoner risikerer UiTø at nye studietilbud og studieretninger først og fremst blir ”konkurrenter” til UiTøs egne program.”

For en liten utdanningsinstitusjon er det meget ressurskrevende å drive mange studieprogram med få studenter. En for stor program- og emneportefølje på undervisningssiden vil over tid kunne få fatale følger for annen kjernevirksomhet. Når det har fått utvikle seg i den retning som det har, skyldes dette blant annet en manglende evne og vilje til å prioritere.

Prosjektgruppen, som gjennomgikk ledelsesfunksjonen i Administrasjons​gjennomgangen (2001), sammenfattet problemområdene i følgende punkter:

· Universitetet har vanskeligheter med å formulere en strategi som nedfeller klare styringsgrep og prioriteringer. Dette gjør også lederrollen, på lavere nivå i organisasjonen, uklar og åpen for flere fortolkninger.

· Universitetet har ikke tydelig nok trukket opp grensene med hensyn til ansvars- og oppgavefordeling mellom den faglige/valgte leder og den administrative leder på fakultets- og instituttnivå. Dette medfører variasjoner mellom enhetene med hensyn til oppgave- og ansvarsfordeling.

· Der er stor variasjon i størrelsen på enhetene på fakultets- og instituttnivå. Dette påvirker hvordan lederrollen defineres og fortolkes på disse nivåene i organisasjonen.
En gjennomgående kritikk i fagevalueringen, som er gjennomført i regi av Forskningsrådet, har vært at den faglig ledelsen (forskningsledelsen) er mangelfull eller fraværende. Det har også vært hevdet fra andre at dagens prosesser for beslutninger og iverksetting er både tids- og ressurskrevende, og at terskelen for å gripe inn ved funksjonssvikt er for høy. Dagens ledelsesstruktur der ansvaret er delegert i to linjer med overlappende myndighet medfører også uklarheter. Oppsummert kan det sies at det er et forbedringspotensial med hensyn til vertikal styring og horisontal rolleavklaring mellom faglig og administrative ledelse. 

Riksrevisjonens forvaltningsrevisjonsavdeling har gjennomført en undersøkelse av virksomhetsstyringen ved de fire største universitetene. En oppsummering av Riksrevisjonens rapport
 følger vedlagt (vedlegg 3). Rapporten er behandlet av Stortingets kontroll- og konstitusjonskomité
.

Riksrevisjonen påpeker at ”undersøkelsen viser at universitetenes interne styringssystemer i liten grad utgjør en helhetlig prosess av planlegging, gjennomføring og kontroll. I planleggingen av virksomheten er den største svakheten fravær av konkrete målsettinger og resultatmål for hva som skal oppnås på kort sikt. (…) Når mål unntaksvis fastsettes, er de i liten grad knyttet til gjennomføringsansvar. God gjennomføring forutsetter nær sammenheng mellom fastsatte mål, de ansattes arbeidsoppgaver og måten arbeidsoppgavene blir utført på.”

Undersøkelsen viser videre, ifølge Riksrevisjonen, at universitetene ikke i tilstrekkelig grad har beskrevet mål, krav og forventninger til lederne, og det er store variasjoner i hvordan ansvars- og myndighetsforhold for lederne er tydeliggjort. 

Riksrevisjonen peker på at universitetenes egenart og særskilte behov og nytt økonomireglement i staten vil, sammenholdt med de mangler og svakheter undersøkelsen har avdekket, stille større krav til et mer helhetlig system for mål og resultatstyring ved universitetene.

I NIFU-rapporten ”Fra modernitet til tradisjon? - Styring og organisering av virksomheten ved Universitetet i Tromsø” (1999) heter det: 

”Faglig ledelse ved de ulike instituttene ved UiTø synes å være et uutviklet felt. Fremdeles velges faglige ledere for en stor del etter «vernepliktsprinsippet», og rapporter fra tidligere studier om at valgte ledere på dette nivået ofte blir sittende for seg selv, uten hjelp, støtte eller «opplæring» i sin ledergjerning synes å bli bekreftet (Kyvik, Tvede og Ødegård, 1989; Stensaker, 1996; Gammelsæter og Dimmen, 1999). At faglig ansatte f eks plutselig forventes å skulle drive med personalutvikling og forvalte personalpolitikken lokalt, kan jo gå bra som en følge av personlige egenskaper hos dem det gjelder, men er neppe det beste utgangspunkt for et vellykket resultat.
Universitetsdirektøren anser det derfor som viktig både å styrke selve lederfunksjonen, og finne ordninger som bidrar til å gjøre det mer attraktivt å tre inn i rollen som leder for et fagmiljø. Det er samtidig en utfordring å makte og holde på de positive effektene av den kollegiale medvirkningen og dugnadsånden, som sist har vært viktig for å få til de til dels store omstillingene som har fulgt med Kvalitets​reformen.

Modeller for styrings- og ledelsesstruktur

Ved fastsetting av organisasjonsstrukturen, herunder styrings- og ledelsesstrukturen, er det viktig å balansere de ulike rollene Universitetet skal fylle og ta hensyn til de utfordringer Universitetet står overfor. Universitetene er både et middel som vitenskapelig produksjonsfaktor med lovfestet akademisk frihet, og en masseutdanningsinstitusjon som skal utdanne og ivareta nye kull med studenter.

Universitetet har fått økt frihet, men like klart er det at ansvaret for strategisk og god styring kombinert med optimal ressursutnyttelse også vil øke tilsvarende. I en slik situasjon må Universitetet være en organisasjon som på sikt kjennetegnes ved at den:

· legger til rette for høy faglig kvalitet, også ved at ressurser i størst mulig grad blir frigjort til Universitetets primæraktiviteter

· har evne og kraft til omstilling

· har en intern struktur med klare rapporteringslinjer og klar arbeids- og ansvarsfordeling

· har rask beslutningsvei

· har gode kommunikasjonslinjer internt

· har evne og vilje til faglig samarbeid om undervisning og forskning på tvers av fakulteter/NFH og institutter 

· sikrer studenters og ansattes medinnflytelse

Universitetet har i dag en organisasjonsstruktur med tre nivåer: institutt, fakultet og institusjon. Den faglige virksomheten ved Universitetet er organisert i fakulteter og institutter, og denne organisasjonsstrukturen er et grunnleggende premiss for denne styresaken. Organisering av den faglige virksomheten kan beskrives slik:

· Den faglige virksomheten ved Universitetet er organisert i fakulteter

· Instituttene er underlagt det enkelte fakultet

· Instituttene er etter styrets bestemmelse ansvarlig for undervisning, forskning, faglig utviklingsarbeid og annen faglig virksomhet på bestemte fagområder

Nedenfor vil universitetsdirektøren gjøre rede for to ulike modeller for styrings- og ledelsesstruktur med utgangspunkt i prosjektgruppens beskrivelse av modellene. Det er dagens modell og en modell med enhetlig ledelse (prosjektgruppens anbefaling). Innenfor disse modellene kan det gjøres ulike tilpasninger/justeringer, men etter universitetsdirektørens vurdering er det disse to hovedmodellene som universitetsstyret må velge blant. 

Dagens modell for styrings- og ledelsesstruktur

Universitetsstyret er det øverste organ ved institusjonen og består av elleve medlemmer. Styret har ansvar for at den faglige virksomheten holder høy kvalitet og for at institusjonen drives effektivt og i overensstemmelse med de lover, forskrifter og regler som gjelder og de rammer som gis av overordnet myndighet. Styret skal videre trekke opp strategien for institusjonens utdannings-, forskningsvirksomhet og annen faglig virksomhet, og legge planer for den faglige utvikling i samsvar med de mål som er gitt av overordnet myndighet for sektoren og institusjonen. 

Rektor er styrets leder og velges for fire år om gangen. Rektor har på vegne av styret det overordnede ansvar for og ledelse av institusjonens virksomhet. Universitetsdirektøren er den øverste leder for den samlede administrative virksomhet innen de rammer som styret fastsetter, og er ansvarlig for iverksetting av vedtak som treffes i institusjonens styringsorganer og har dessuten ansvaret for økonomiforvaltningen.

Fakultetene ledes av fakultetsstyret og instituttene ledes av instituttstyret. Det velges en faglig leder for fakultetet (dekan) blant de fast ansatte i undervisnings- og forskerstilling. Lederen av fakultetet er leder av fakultetsstyret og fører på styrets vegne tilsyn med fakultetets virksomhet. Tilsvarende gjelder for faglig leder ved institutt. Fakultetene har også en administrasjon med en administrativ leder, fakultets-/høgskoledirektør. 

Gjennom ordningen med valgt rektor og tilsatt administrerende direktør, er det to

styringslinjer ved universitetene – en faglig og en administrativ. I Ot.prp. nr. 40 (2001-2002)

beskrives dette slik: “Valgte ledere for avdeling og grunnenhet utøver sin myndighet

etter delegasjon fra institusjonens styre, rektor og avdelings- eller grunnenhetsstyre, og er ikke underlagt administrerende direktørs styringslinje.” Styret delegerer dermed myndighet til to ulike linjer, som til sammen utgjør institusjonens daglige ledelse, og som tidvis har overlappende myndighetsområde.
Den faglige delegasjonslinjen går i dag fra universitetsstyret til fakultetsstyrer og videre til instituttstyrer. Det er også en uformell linje i den faglige ledelsen fra rektor via dekan til instituttleder, med utgangspunkt i de fullmakter rektor har på vegne av styret. De faglige lederne er ledere for styrene og samtidig underlagt styrenes beslutninger. Både styre​medlemmene og ledere i den faglige linjen er valgt, og henter dermed sin legitimitet fra de som har valgt dem. 

Den administrative linjen er hierarkisk organisert og definert i forhold til det ansvaret som universitetsdirektøren er tillagt i universitets- og høgskoleloven. Universitetsdirektørens styringslinje går til fakultetsdirektør og derfra til kontorsjef eller andre administrativt ansatte. I tillegg til at de administrative lederne er underlagt direktøren, er de også underlagt faglige ledere og styringsorganer på sitt nivå. Det er likevel slik at ansvar og myndighet knyttet til iverksetting av styrevedtak ligger i den administrative linjen. Dette innebærer at administrative ledere på dette punktet har som en av oppgavene å instruere enheter på lavere nivåer.

Dagens modell slik den fungerer både i styringssammenheng og i daglig ledelse av organisasjonen, kan gjengis som modellen nedenfor (figur 1). Den vitenskapelige ledelseslinjen er tydelig, men fungerer bare gjennom delegasjon fra styrene på de ulike nivåene. Det er derfor begrenset beslutningsmyndighet i denne linjen, og formelle avgjørelser hos faglige ledere er alltid tatt på delegasjon fra et overordnet styre. Den faglige ledelseslinjen er i det daglige bare en linje for konsultasjon og rådgivning.

	Figur 1: Modellen over er en beskrivelse av dagens situasjon ved Universitetet. Det ligger ingen formell myndighet i den faglige lederlinjen fordi både dekaner og instituttledere utøver myndighet på delegasjon fra sine styrer.




I tillegg til styringsorganene finnes det en rekke rådgivende organer (dvs. uten beslutnings​myndighet) i organisasjonen. Det finnes også utvalg (f.eks. programstyrer, tilsettings​utvalg og forskningsutvalg) med begrenset beslutningsmyndighet. Den nye modellen for studieorganisering forutsetter at alle fakulteter har egne programstyrer for studieprogrammene. Disse er forutsatt å ha en avgrenset beslutningsmyndighet. På grunnivå finnes det ulike rådgivende komiteer. Dette innebærer at det kan være flere organer involvert i beslutningsprosesser på samme nivå. Noen har besluttende myndighet mens andre er rådgivende. 

Modell for enhetlig ledelse 

Prosjektgruppen foreslår i sin rapport en modell med enhetlig ledelse hvor det er styrer både på institutt- og fakultetsnivå, og hvor enhetlig leder (faglig leder) skal være arbeidende styreleder på begge nivå. Prosjektgruppen har ikke mandat til å foreslå organisering av institusjonsnivået, men ønsker uavhengig av dette å innføre enhetlig ledelse på fakultets- og instituttnivået. Modellen nedenfor tar utgangspunkt i enhetlig ledelse når det gjelder institusjonsnivået (figur 2). 

	Figur 2: Gjennomgående enhetlig ledelse med styrer – hvor dekan og instituttleder også er leder for det respektive styret, og hvor styreinstruks og stillingsinstruks regulerer forholdet mellom daglig ledelse og styringslinjen. 




Hvis dagens ordning med todelt ledelse på institusjonsnivået beholdes, vil delegasjonslinjene bli noe endret i forhold til figur 2. Med rektor som styreleder vil universitetsstyret måtte delegere samme myndighet til universitetsdirektøren som i dag. Universitetsdirektøren vil ha samme lovbestemte myndighet som loven fastsetter som myndighetsområdet til institusjonens administrerende direktør i dag. I forhold til universitetsstyret er direktøren sekretær, og skal etter samråd med rektor forberede og gi tilrådning i de saker som legges fram. I forhold til den daglige virksomheten vil direktøren fremdeles ha ansvar for iverksetting av vedtak truffet av institusjonens styringsorganer og dessuten være ansvarlig for ressursdisponeringen og den samlede administrative virksomheten. Rektor kan gis de samme fullmakter til å avgjøre løpende saker som i dag. Med en innføring av enhetlig ledelse med styrer på fakultets- og instituttnivået vil styrings- og ledelsesmodellen være slik figur 3 viser.

	Figur 3: Enhetlig ledelse med styrer og dagens todeling på institusjonsnivået – hvor dekan og instituttleder også er leder for det respektive styret, og hvor styre- og stillingsinstruks regulerer forholdet mellom daglig ledelse og styringslinjen. 


Universitetsstyrets delegasjon til rektor og universitetsdirektør samles i en myndighetslinje på fakultetsnivået. Dessuten delegerer universitetsstyret ansvaret for budsjett- og strategi​utforming direkte til styrene ved fakultetene i denne modellen. Både dekaner, instituttledere, fakultetsdirektører (administrasjonen) og styrene får endret myndighetsområder og rapporteringsvei:

Dekanrollen: Dekanen vil rapportere både til universitetsdirektøren og til rektor avhengig av saksfelt. Dekanen vil formelt være fakultetets øverste daglige leder og er ansvarlig overfor styret bare i budsjett- og strategispørsmål. De vitenskapelig ansatte, dekan og instituttleder, er øverste leder for enhetene, og er ansvarlig for både fag og administrasjon.
Instituttlederrollen: Dekanen vil være nærmeste overordnede i alle spørsmål som ikke berører overordnet budsjett og strategi for instituttet.

Administrasjonen: De administrative oppgavene i systemet vil være av samme karakter og samme omfang som i dag. Den administrative leder (fakultets​direktøren) vil måtte få delegert de samme oppgavene som i dag, og endringen vil være at denne rapporterer til dekan i stedet for til universitetsdirektøren. 

Styrer på institutt- og fakultetsnivå: Styrene på institutt- og fakultetsnivåene skal være overordnet daglig leder bare på klart definerte områder som budsjett-, strategi- og tilsettingssaker. 

Universitetsdirektørens vurderinger

Sentralt i vurderingen av styrings- og ledelsesmodell vil være å stille spørsmål ved hva Universitetet oppnår ved fastsetting av en bestemt struktur. En organisering er et virkemiddel for å nå ulike mål. Ovenfor er det pekt på flere utfordringer og forbedringsområder for Universitetet. Evalueringer fra ulikt hold har påpekt svakheter ved dagens modell, og da særlig knyttet til faglig ledelse. Evalueringene har i liten grad presisert hva som ligger i dette begrepet, men det henvises til manglende evne til å implementere fastsatte strategier samt foreta strategiske prioriteringer. Universitetet har også fått kritikk for virksomhetsstyringen fra Riksrevisjonen.

Universitetet har også fått kritikk for virksomhetsstyringen gjennom en undersøkelse foretatt av Riksrevisjonen. Universitetsdirektøren finner grunn til særlig å trekke frem Riksrevisjonens rapport fordi den sier en del om hvordan universitetene vil bli styrt fra UFD.

På et seminar 3. mars i år om virksomhetsstyring og kvalitetskontroll ved universiteter og høgskoler påpekte Riksrevisjonen og Utdannings- og forskningsdepartementet i ulike innlegg at det vil bli lagt større vekt på eierstyring fra departementets side. Fra et fokus på hva institusjonene gjør, vil en i sterkere grad etterspørre hva som kommer ut av de ulike iverksatte tiltak, og vurdere om bruken av ressursene er i samsvar med Stortingets og Regjeringens fastsatte mål og forutsetninger. Universitetsstyrets ansvar ble i særlig grad understreket, og departementet har signalisert at etatstyringsmøtene vil bli noe endret, og styret trukket mer med. Riksrevisjonen vil foreta en ny forvaltningsrevisjon om 3 år hvor eier, dvs departementet, vil bli utfordret på hvilke endringer som er foretatt for å bedre svakhetene som er påpekt i Riksrevisjonens rapport om virksomhetsstyringen ved universitetene. Det vil med andre ord bli stilt større krav til et mer helhetlig system for mål og resultatstyring ved universitetene.

Universitetsdirektøren mener dette er viktig å ta hensyn til når styrings- og ledelsesstrukturen ved Universitetet er under revidering.

Videre har Universitetet de siste årene fått betydelig økt frihet i forhold til egen virksomhet, og universitetsdirektøren ser det som en utfordring å ta i bruk disse utvidede fullmaktene. I tillegg er konkurransesituasjonen også endret for Universitetet blant annet gjennom endring av finansieringsmodell, et økende behov for ekstern finansiering og økt internasjonalisering. 

For å møte de nevnte utfordringene, mener universitetsdirektøren at det er påkrevet med sterkere styring fra universitetsstyret. Universitetsstyrets innflytelse på beslutninger ved Universitetet må styrkes ved at det tydeliggjøres én styringslinje ved institusjonen.

For at diskusjonen skal bli mest mulig oversiktlig vil universitetsdirektøren først drøfte styrings- og ledelsesstruktur på institusjonsnivået, herunder rekrutteringen av rektor. Deretter vil styrings- og ledelsesstruktur på fakultets- og instituttnivået drøftes. 

Institusjonsnivået

I forslag til ny lov
 vil hovedmodellen for styring og ledelse på institusjonsnivået innebære en videreføring av dagens ordning med rektor og administrerende direktør. Dersom styret ønsker å tilsette rektor, kan det vedtas med minst to tredelers flertall. 

Det ligger utenfor prosjektgruppens mandat å vurdere styrings- og ledelsesstrukturen på institusjonsnivået, men universitetsdirektøren merker seg at prosjektgruppens anbefaling om enhetlig ledelse på fakultets- og instituttnivået er uavhengig av organiseringen på institusjonsnivået. I prosjektgruppens rapport heter det: ”For den daglige virksomheten på avdelings- og grunnenhetsnivå spiller det mindre rolle hvilken modell av de to overforstående modellene en tar utgangspunkt i når en skal designe styrings- og ledelsesstrukturen ved enhetene
”.

Universitetsdirektøren har registrert det som et klart ønske å beholde dagens styrings- og ledelsesstruktur på institusjonsnivået. Dette innebærer at rektor er styrets leder og har på styrets vegne det overordnede ansvaret for og ledelse av institusjonens virksomhet. Administrerende direktør skal være øverste leder for den samlede administrative virksomhet ved institusjonen innenfor de rammer styret fastsetter. Universitetsdirektøren viser til at det er bred støtte i universitetssamfunnet for denne styrings- og ledelsesmodellen, og at universitetsstyret i sak S 70-03 Høring – ny lov om universiteter og høyskoler vedtok en høringsuttalelse med en klar støtte til videreføring av dagens struktur med en politisk ledelse som det besluttende nivå og en administrativ ledelse som det utførende nivå. Dette standpunktet har vært fastholdt av universitetsstyret i den videre prosessen med behandlingen av lovforslaget. 

Når det gjelder valg av rektor, åpner forslaget til ny lov for at både interne og eksterne kandidater er valgbare som rektor. Under henvisning til det som er sagt ovenfor, legger universitetsdirektøren til grunn at universitetsstyret ønsker en rektor valgt blant Universitetets ansatte. 

Fakultets- og instituttnivået

For fakultets- og instituttnivået er det i dette saksfremlegget beskrevet to ulike modeller for styrings- og ledelsesstruktur, og disse utgjør etter universitetsdirektørens vurdering hovedmodellene for styrings- og ledelsesstruktur som universitetsstyret står overfor. Innenfor disse hovedmodellene er det mulig å gjøre visse justeringer/tilpasninger, og universitetsdirektøren vil komme tilbake til dette nedenfor. De to modellene har ulike styrker og svakheter, selv om dette kan vurderes forskjellig avhengig av hvilke verdier som vektlegges. Modellene har på flere områder klare likhetstrekk, mens de på andre områder er forskjellige. 

Prosjektgruppen har i sin rapport beskrevet følgende styrker og svakheter med dagens modell
: 

Argumenter for dagens modell:

· Egnet til å sikre bred deltakelse fra alle grupper i universitetssamfunnet i interne beslutningsprosesser

· Kan gi de enkelte fagmiljøer større autonomi og bidra til godt tilpassede løsninger til lokale forhold på grunn av svakere sentral styring og ledelse

· Universitetsstyret har formalisert instruksjonsmyndighet innenfor den administrative linjen 

· Faglige ledere er ikke ansvarlig for å følge opp alle beslutninger i universitetsstyret (De kan dermed opptre noe friere og kanskje ha bedre tid til selv å drive forskning og/eller undervisning) 

· Modellen bidrar til å sikre god administrativ kompetanse i organisasjonen
Argumenter mot dagens modell:

· Uklarhet om ansvarsfordelingen mellom valgt faglig leder/styreleder og administrativ leder

· Uklarhet om hvem som har implementeringsansvaret for vedtak i underordnede styrer 

· Rektor/ faglige ledere har dobbeltroller: både som styreledere og som ansvarlig for oppfølging av vedtak

· Rollekonflikt for faglige ledere mellom myndighetsutøvelse og lojalitet til velgerne

· Kompleksiteten kan resultere i en høy tids- og ressursbruk

· Kollektive beslutninger i styrer kan få karakter av kompromissløsninger (favorisering av status quo).

· Kompleksiteten oppleves forvirrende for ansatte i systemet

· Kompleksiteten i systemet skaper rom for uklarheter med hensyn til hvem som har øverste myndighet i ulike situasjoner
Universitetsdirektøren mener dette langt på vei er en god oppsummering av argumenter for og mot dagens modell. Dette viser at dagens modell på mange måter ikke er optimal.

Den modellen som prosjektgruppen anbefaler er en kombinasjonsmodell hvor noe av dagens ordning bevares samtidig som det innføres enhetlig ledelse på fakultets- og instituttnivået. Universitetsdirektøren ser følgende styrker og svakheter med prosjektgruppens forslag til modell:

· Entydig plassering av ansvar og myndighet
· Klare styringslinjer
· Klarhet i personaloppfølgingen/arbeidsgiveransvaret
· Mindre kompleks beslutningsprosess
· Bedre implementeringsevne
· Mindre tids- og ressursbruk. Frigjøre ressurser til Universitetets primæraktiviteter.
· Fleksibilitet med hensyn til hvilke grupper som høres i ulike sammenhenger
· Hensyn til deltakelse, medinnflytelse og demokrati ivaretas ved at ansatte og studenter blir hørt – sikrer god legitimitet 
Argumenter mot modellen (ikke uttømmende): 
· Reduserer det demokratiske aspektet ved styringsordningen
· Vanskeligere å rekruttere administrative ledere med høy kompetanse til underordnede stillinger pga redusert ansvar og myndighet
· Mer personavhengig ved at mer makt samles hos en person
· Implementeringsevne kan svekkes pga redusert legitimitet for avgjørelsene
Dagens modell og prosjektgruppens foreslåtte modell har også flere likhetstrekk. Begge modellene innebærer at styrer på fakultets- og instituttnivået vil bestå, og begge innebærer en rekrutteringsprosess som ivaretar demokratiske hensyn og slik bidrar til legitimitet til lederne. Både dekan og instituttleder skal være faglig aktiv. En grunnleggende forskjell mellom modellene er prinsippet om enhetlig ledelse og todelt ledelse, og dette innebærer både at dagens faglige leder får et utvidet ansvars- og myndighetsområde, mens dagens leder for administrasjonen på fakultetet får mer begrenset ansvar og myndighet. Med utgangspunkt i forslaget om enhetlig ledelse er det utarbeidet skisser til instrukser for dekaner, instituttledere, fakultetsstyrer og instituttstyrer som beskriver ansvar, myndighet og oppgaver (vedlegg 2).

Prosjektgruppens forslag til styrings- og ledelsesstruktur inneholder ulike aspekter som bør drøftes. Dette gjelder blant annet aspekter knyttet til enhetlig leder (dekan og instituttleder) og til styringsorganer på fakultets- og instituttnivået. Diskusjon om disse aspektene har også vært fremme i ulike sammenhenger, blant annet i styremøtet 15. februar, i dekanmøte og i det åpne allmøtet 28. februar. 

Prosjektgruppen foreslår at dekanen rekrutteres internt gjennom flertallsvalg ved fakultetet og tilsettes av universitetsstyret. Tilsettingen skjer etter valg og innstilling ved fakultetet. For instituttleder foreslås det at denne ansettes av fakultetsstyret etter innstilling fra instituttstyret. Fakultetene velger selv mellom ekstern eller intern utlysning. 

Som nevnt ovenfor er det nødvendig å tydeliggjøre styringslinjen ved institusjonen for derved å styrke universitetsstyrets innflytelse over beslutninger som blir tatt. Ved at lederne ved de  underliggende nivå, fakultetene og instituttene, blir tilsatt, blir det klarere at de vil være ansvarlige overfor universitetsstyret. Samtidig mener universitetsdirektøren at det er viktig å legge til rette for bred deltakelse forut for at instituttlederne og dekanene tilsettes.

Prosjektgruppens modell kombinerer valg og tilsetting på en, etter universitetsdirektørens oppfatning, god måte. Gjennom valg vil deltakelsesaspektene ivaretas og dette bidrar til legitimitet for lederne. Dette er særlig viktig for dekanene som innehar viktige ”policy-stillinger” ved fagmiljøene og ved institusjonen. Prosjektgruppen drøfter i begrenset grad detaljene i fremgangsmåten, noe som er i samsvar med gruppens mandat. Detaljene må senere utformes i reglementer. Universitetsdirektøren vil understreke at tilsetting i staten gjøres i kollegiale organer med mindre annet følger av særskilte lovbestemmelser. For å kombinere valg og tilsetting på en god måte, foreslår universitetsdirektøren at universitetsstyret eller rektor på fullmakt godkjenner kandidatene som stiller til valg som dekan, og at tilsettingen skjer på bakgrunn av valgresultatet. Som nevnt foreslår prosjektgruppen at tilsetting av dekan skjer i universitetsstyret. Universitetsdirektøren deler denne vurderingen, og foreslår at tilsettingsmyndigheten legges til universitetsstyrets tilsettingsutvalg. 

For instituttleder foreslår prosjektgruppen tilsetting i fakultetsstyret etter intern eller ekstern utlysning. Universitetsdirektøren slutter seg til dette. På bakgrunn av at det foreslås at instituttlederne skal være medlemmer i fakultetsstyret, finner universitetsdirektøren det uheldig om fakultetsstyret skulle foreta tilsetting Her vil universitetsdirektøren foreslå, med bakgrunn i stillingenes viktighet, at tilsettingen skjer i universitetsstyrets tilsettingsutvalg. Videre viser universitetsdirektøren til at dersom instituttlederne skal være medlemmer av fakultetsstyrene, vil det være uheldig om dette styret skal tilsette i nevnte stillinger. Universitetsdirektøren foreslår at fakultetsstyret oppnevner en bedømmelseskomité som vurderer søkerne og avgir innstilling. Fakultetsstyret bør for øvrig gis stor grad av frihet mht hvordan prosessen for øvrig skal være. Da instituttlederen må tilfredsstille kravene til fast undervisnings- og forskerstilling, må bedømmelseskomitéen ha vanlig sammensetning som ved tilsetting til ordinær undervisnings- og forskerstilling dersom stillingen lyses ut eksternt.

Prosjektgruppen foreslår å beholde styrene på institutt- og fakultetsnivået. Styrene skal være overordnet daglig leder bare på klart definerte områder som budsjett-, strategi- og tilsettingssaker, se vedlegg 2. For fakultetene skal det være en grunnmodell som er felles for hele universitetet. Det foreslås videre at alle instituttledere er medlemmer av fakultetsstyret. Når det gjelder sammensetning av instituttstyret overlates dette til instituttene, men med det prinsipp om at vitenskapelige ansatte har flertall. I tillegg må det tas hensyn til at i henhold til forslag til ny lov skal studentene som hovedregel ha minst 20 % av medlemmene i alle kollegiale organer som tildeles beslutningsmyndighet. . Universitetsstyret kan fravike dette, og universitetsdirektøren foreslår at fakultetsstyret som hovedregel skal ha 2 studentrepresentanter, men slik at unntak kan gis. Med gjennomgående representasjon i fakultetsstyret styrkes den samlede ledelsen ved fakultetet.

Dekan og instituttleder vil være leder for henholdsvis fakultetsstyret og instituttstyret. Dette innebærer at enhetlig leder vil ha ansvaret for saksforberedelse, møteledelse, iverksetting samt lede styrets kontroll av virksomheten. 

Universitetsdirektøren har tidligere, i sak S 46-04 Oppfølging av forslag til ny lov om universiteter og høgskoler (Ot prp nr 79 (2003-2004)), reist spørsmål ved om det er heldig at flere ulike roller blir samlet i én og samme person: saksforbereder, møteleder, iverksetter og kontrollør av den virksomheten en selv leder. Universitetsdirektøren ser samtidig fordelene med å ha styreorganer på disse nivåene. Dette sikrer formalisering av deltakelsen fra ansatte og studenter. Ved å presisere styreorganenes oppgaver, slik prosjektgruppen har gjort; fastsetting av overordnede strategier og prioriteringer, sikres også en formalisering av prosessen bak de nevnte saker, og dokumentasjon av disse. Universitetsdirektøren legger vekt på at kontroll- og tilsynsfunksjonen vil bli ivaretatt at universitetsstyret. Deler av kontrollaspektet vil også kunne ivaretas ved innføring av kvalitetssikringssystemer. Alternativet der rollen som enhetlig leder (daglig leder) og styreleder deles mellom to personer rekruttert fra samme enhet, vil være langt mer problematisk ut fra ønsket om styrket faglig ledelse. Etter en samlet vurdering slutter universitetsdirektøren seg til prosjektgruppens vurderinger av å opprettholde styreorganer som ledes av hhv dekan og instituttleder. 
Universitetsdirektøren mener det er viktig å etablere styringslinjer og arbeidsmåter som bidrar til raskere beslutningsprosesser og mindre ressursbruk til administrasjon. Styrene bør av den grunn ikke befatte seg med mindre og mer detaljorienterte saker, men heller arbeide med, som tidligere nevnt, overordnede strategier og prioriteringer, samt se til at disse blir implementert.

Som vedlegg 2 følger utkast til instrukser for ledere i en enhetlig ledelsesmodell og for styrene ved fakultetene og instituttene.

Justering av dagens modell

Universitetsdirektøren vil også knytte noen kommentarer til enkelte justeringer som kan gjøres i forhold til dagens modell. Dersom styret ikke ønsker å endre styrings- og ledelsesmodellen i samsvar med det ovenforstående, vil det være nødvendig med korrigeringer av dagens ordning. Det vises til institusjonens utfordringer og behovet for én styringslinje som nevnt ovenfor. Korrigeringer vil hovedsakelig være knyttet til klargjøring av myndighet og ansvar på alle nivåer for faglige ledere, administrative ledere og styrer. Sammensetningen i fakultetsstyret kan endres slik at det blir obligatorisk at instituttledere sitter i fakultetsstyret. Det bør også etableres en formell styringslinje mellom rektor, dekan og instituttleder. Dette vil gjøre det tydelig at rektor er dekanens overordnede, og dekanen instituttlederens overordnede. Videre bør det i instruksene for styrene klart gå frem ansvar, myndighet og oppgaver, herunder forholdet mellom styrene, slik at styringslinjene blir klarere enn i dag. Dette er nødvendig for å imøtekomme Riksrevisjonens og departementets krav om en helhetlig prosess for planlegging, gjennomføring og kontroll/evaluering. Dette vil etter universitetsdirektørens vurdering være en klar – og nødvendig – forbedring av dagens modell om denne skal videreføres. Flere av disse momentene er også i samsvar med prosjektgruppens forslag til styrings- og ledelsesmodell. Det vil også være mulig å vurdere om enkelte elementer i dagens modell kan være valgfrie, f.eks. enhetlig ledelse på instituttnivået og om en skal ha styre på instituttnivå.

Kostnader ved enhetlig ledelse i forhold til dagens modell

Lønnsforhold/lønnskostnader

I dag har dekanene/høgskolerektor honorar/lønnstillegg etter tilleggslønnsregulativets trinn B40–B45 (kr 32 000–36 000 per år), mens instituttlederne har trinn B10–B30 (kr 8 000–24 000 per år) avhengig av størrelse på instituttet. Prosjektgruppen foreslår at alle disse skal over på lønnsplaner for ledere. Med de lønnsspennene som eksisterer både i den nåværende og i den foreslåtte ordningen, er det vanskelig for universitetsdirektøren å gjøre noen konkrete beregninger av aktuelle utgiftsendringer. Med bakgrunn i at ansvaret foreslås utvidet for lederne sammenliknet med dagens ordning, må viss lønnsøkning for disse lederne påregnes.

Spørsmål om frikjøp

Både dekaner og instituttledere trenger tid til å være ledere. Spørsmålet om frikjøp fra ordinære arbeidsoppgaver vil derfor være relevant. Etter dagens ordning er dekanene helt fritatt for undervis​nings​for​pliktelser. Lederne for de største instituttene (mer enn 40 årsverk) gis reduksjon med minst 320 arbeidstimer i undervisningsdelen hvert år. Et utdrag fra de gjeldende Retningslinjer for fordeling av arbeidsoppgaver for tilsatte i undervisnings- og forsker​stillinger er gjengitt som vedlegg 4). Prosjektgruppen skriver (i nest siste avsnitt) at «I likhet med dagens ordning må det enkelte fakultet og institutt dimensjonere lederoppgavene ut fra opp​gaver, behov og tilgjengelige ressurser.» Gruppen mener også at det ikke bør være behov for vesent​lig mer tid til ledelse for dekan/instituttleder med deres forslag enn med dagens ordning. Dette sier gruppen med bakgrunn i at det er ansvar og myndighet, og ikke arbeidsoppgaver, som endres. Med disse forutsetningene blir utgiftene til frikjøp uforandret med gruppens forslag i forhold til dagens ordning.

Universitetsdirektøren vil til dette bemerke at når ansvar og myndighet utvides, må noe administrativ merbelastning påregnes, selv om oppgaver delegeres. Dette følger naturlig av at lederen, som har ansvaret for et saksområde, også må være talspersonen i visse sammenhenger, blant annet overfor universitetsledelsen, enkeltansatte og tilsyns- og revisjonsorganer som f.eks. NOKUT og Riksrevisjonen.

Insitamenter

Det kan være nødvendig med nye insitamenter og tilrettelegging for å drive forskning for lederne, for å rekruttere «de beste» til lederstillingene. Både ekstra forskningsterminer, ekstra stipendiat- og/eller postdoktorstillinger, ekstra teknisk assistanse og ekstra driftsmidler kan være aktuelle virkemidler (det er forskjeller mellom fag mht. hva som er mest aktuelt). Selv om det kan argumenteres med at slike insitamenter og tilrettelegging også burde være i systematisk bruk i dag, vil gjennomføring av prosjektgruppens forslag trolig gjøre det mer aktuelt å vurdere slike virkemidler. Gruppen forut​setter at utgiftene til tilrettelegging for å drive forskning for lederne må dekkes innenfor fakultetenes/ insti​tuttenes budsjetter. Også på dette området er det vanskelig å anslå merutgiftene, men disse utgiftene bør også sees i sammenheng med strategiske og andre satsninger og prioriteringer på alle nivåer ved Universitetet. 

Andre kostnader

Lederutviklingsprogram med evaluering og tilbakemelding vil være en nødvendig del av den foreslåtte ordningen, men også på dette området kan det argumenteres med at dette burde være i systematisk bruk i dag. 

Oppsummering

Universitetsdirektøren vil understreke Universitetets komplekse karakter hvor flere – og til dels motstridende - hensyn må ivaretas. Dette er også påpekt av prosjektgruppen. Universitetets styrings- og ledelsesstruktur vil derfor måtte bestå av elementer vi kan kjenne igjen fra ulike styrings- og ledelsesmodeller fra andre offentlige og private virksomheter, dvs at strukturen vil kunne fremstå som en kombinasjonsmodell.

Universitetsdirektøren vurderer det slik at prosjektgruppens forslag gir en styrings- og ledelsesstruktur som gjør styringslinjene enklere og tydeligere. Dette vil sette Universitetet i bedre stand til å møte utfordringene med økt konkurranse, økt behov for prioritering, sterkere fokus på kvalitetssikring og virksomhetsstyring. Universitetsdirektøren foreslår at styrings- og ledelsesstrukturen på institusjonsnivå skal være organisert som i dag med en rektor og en prorektor, som er henholdsvis leder og nestleder for universitetsstyret, og en tilsatt universitetsdirektør. Rektor og prorektor velges blant de ansatte i undervisnings- og forskerstilling ved Universitetet i Tromsø. 

Videre foreslår universitetsdirektøren at prosjektgruppens modell med visse korrigeringer fastsettes som styrings- og ledelsesstruktur ved Universitetet. Dette innebærer at det er universitetsstyrets tilsettingsutvalg som tilsetter instituttleder etter innstilling fra en bedømmelseskomité oppnevnt av fakultetsstyret. Innstillingen skal veie tungt, men universitetsstyrets selvstendige ansvar i forbindelse med tilsettingen må understrekes. Det samme gjelder for dekan som tilsettes av universitetsstyrets tilsettingsutvalg etter innstilling fra fakultetet. Dekanen velges, og valgresultatet er innstillingen. Fakultetsstyrene og instituttstyrene beholdes, men slik at det slås fast at samtlige instituttledere er medlemmer av fakultetsstyrene. Det skal være valgfritt for fakultetene om det skal være styringsorganer på instituttnivå. Dette avgjøres av universitetsstyret etter henvendelse fra fakultet. 

Universitetsdirektøren ser klare fordeler med valg av enhetlig ledelse på fakultets- og instituttnivået, og vektlegger at behovet for deltakelse og medbestemmelse for ansatte ivaretas på en god måte både gjennom innflytelse i rekrutteringsprosessen av dekan og instituttleder og valg av medlemmer til fakultets- og instituttstyret. Klarere ansvars- og myndighetsansvar. Med denne ordningen vil det gå to styringslinjer til dekan fra institusjonsledelsen, én fra rektor og én fra universitetsdirektør. Med enhetlig ledelse vil det fremdeles være en administrativ leder under dekan som får delegert administrative oppgaver fra denne. Universitetsdirektøren vil likevel understrekes at ansvaret ligger hos dekanen. 

Det legges til at prinsippet om enhetlig ledelse er fastsatt ved flere av fakultetene og instituttene ved Universitetene i Oslo og Bergen. Det er ventet at Norges teknisk-naturvitenskapelige universitet vil gjøre det samme.

Uavhengig av hvilken styrings- og ledelsesmodell som blir valgt, må det senere legges frem en egen sak for universitetsstyret om instrukser for dekaner, instituttledere, fakultetsstyrer og instituttstyrer, samt kvalifikasjonskrav og lønns- og arbeidsbetingelser for dekaner og instituttledere.

Universitetsdirektøren legger, i samråd med rektor, frem:

Innstilling til vedtak

1. Styrings- og ledelsesstrukturen på institusjonsnivå skal være organisert med en rektor og en prorektor, som er henholdsvis leder og nestleder for universitetsstyret, og en tilsatt universitetsdirektør. Rektor og prorektor velges blant de ansatte i undervisnings- og forskerstilling ved Universitetet i Tromsø.

2. Styrings- og ledelsesstrukturen på fakultetsnivå skal være organisert med en dekan, som faglig-administrativ leder for fakultetets samlede virksomhet, og med fakultetsstyre. Fakultetsstyret ledes av dekan og består for øvrig av samtlige instituttledere ved fakultetet, to representanter fra studentene ved fakultetet og ett medlem fra gruppen teknisk-administrativt ansatte ved fakultetet. Universitetsstyret avgjør, etter innstilling fra fakultetsstyret, eventuelle avvik fra nevnte sammensetning av fakultetsstyret, herunder om det skal være ekstern representasjon. 

3. Dekan skal velges blant de ansatte i undervisnings- og forskerstilling ved fakultetet. Universitetsstyret eller rektor på fullmakt fra styret godkjenner kandidatene som stiller til valg. Valgresultatet, som er fakultetets innstilling, oversendes universitetsstyrets tilsettingsutvalg som gjør vedtak om åremålstilsetting av dekan på bakgrunn av valgresultatet (innstillingen). Tilsettingen er for en periode på 4 år. Dekanen kan gjenvelges inntil to nye perioder á 4 år.

4. Styrings- og ledelsesstruktur på instituttnivå skal være organisert med en instituttleder som er faglig-administrativ leder for instituttets samlede virksomhet, og med instituttstyrer. Fakultetsstyret bestemmer instituttstyrets størrelse og sammensetning innenfor universitets- og høgskolelovens rammer. Medlemmene velges blant studenter og ansatte i minst 50% stilling ved instituttet. 

5. Fakultetsstyret avgjør om instituttlederstillingen skal lyses ut internt eller eksternt, og oppnevner bedømmelseskomité som vurderer søkernes kvalifikasjoner og avgir innstilling til universitetsstyrets tilsettingsutvalg, som gjør vedtak om åremålstilsetting av instituttleder på bakgrunn av innstillingen. Tilsettingen er for en periode på 4 år, med mulighet for inntil to nye perioder á 4 år. Dekanen fastsetter arbeidsavtalene til instituttlederne, og avtalene skal regulere den tiden som skal settes av til de ulike arbeidsoppgavene: forskning, eventuelt undervisning og ledelse.

6. Universitetsdirektøren bes legge frem egen sak for universitetsstyret om instrukser for dekaner, instituttledere, fakultetsstyrer og instituttstyrer samt kvalifikasjonskrav og lønns- og arbeidsbetingelser for dekaner og instituttledere.

Tromsø, 04.03.2005

	Jan Larsen
	

	universitetsdirektør
	

	
	Håvard Bekkelund

	
	personal- og økonomidirektør

1. Del 1 Styring og ledelse. Rapport fra prosjektgruppen for gjennomgang av styrings-, organisasjons- og ledelsesstrukturen ved Universitetet i Tromsø.

2. Skisse til instrukser for dekaner, instituttledere, fakultetsstyrer og instituttstyrer.

3. Oppsummering av Dokument nr 3:3 (2004-2005) Riksrevisjonens undersøkelse av virksomhetsstyringen ved universitetene.

4. Utdrag fra Retningslinjer for fordeling av arbeidsoppgaver for tilsatte i undervisnings- og forskerstillinger.

� Institusjonsevalueringa hadde tre aktører, Norgesnettrådet�, Norsk institutt for studier av forskning og utdanning (NIFU) og Universitetet i Tromsø, og ledet til tre rapporter: En evaluering utført av NIFU, en evaluering foretatt av en intern komité fra UiTø samt en vurdering fra en ekstern komité.


� Evalueringsrapporten side 39.

� Evalueringsrapporten side 32.


� Utdanningsmeldingen side 29.


� Dokument nr. 3:3 (2004-2005) Riksrevisjonens undersøkelse av virksomhetsstyringen ved universitetene. Rapportene finnes på internett: www.riksrevisjonen.no


� Inst. S. Nr. 119


� Behandlet av Odelstinget 28. februar 2005.

